SPIDER-MAN
Iban Zaldua zinema-kritika
Urte asko igaro dira komiki famatua film bihurtzeko ahaleginetan hasi zirenetik, eta azkenean Sam Raimi zuzendariak burutu zuen proiektua. Xehetasun tontoak alde batera utzita (badakizue, filma amaituta zegoela aldaketa batzuk egin behar izan zirela, Dorre Bikien irudiak ezabatzeko eta), emaitza ez zen txarra izan, abenturazko film bezala harrigarria, efektu berezien ikuspuntutik; duina, istorioari edo aktoreen lanari dagokionean. Beste urrats bat gehiago, haragitutako komiki-pertsonaien film-azpigenero gero eta hornituagoan. 

Honezkero kristo guztiak jakingo duen bezala, filmak istorio sinplea kontatzen digu. Peter Parkerrek, bigarren hezkuntza amaitzen ari den gazte lotsatiak, botere harrigarriak lortzen ditu esperimentu genetiko batean eraldatutako armiarma baten hozkadaren ondorioz (paretetatik igo daiteke, liana moduan erabil daitezkeen amaraun-hariak jaurti ditzake, pertsona normal batek baino indar eta erresistentzia handiagoak ditu...). Orduz geroztik, botere handi batek erantzukizun maila handia dakarrelako berarekin batera, elastiko eta mozorro nahikoa ridikulu batzuez hornituta, gaizkileen kontra aritzen da New Yorken; Iratxo Berdea superbilauarekin duen gatazka izango litzateke, alde horretatik, pelikularen ardatz nagusia. Lan luzea da, izan ere, Peter Parkerren mundua, zirkunstantziak eta aldaketaren ondorioak xehetasun handiz deskriba tzen zaizkigu. Zuzendariak ez du akzioko film soil bat egin nahi izan, nahiz eta, jakina, hori den (nagusiki) Spider-man hau. Ezin bestela izan, komikiari fideltasun minimo bat gorde nahi bazitzaion behintzat. Spider-manen abenturak 1962an jaio ziren, Stan Lee gidoilariaren eta Steve Ditko marrazkilariaren eskuetatik, eta laster, Lau Fantastikoekin batera, Marvel komiki-argitaletxearen produkzioaren bizkarrezurra bihurtu ziren; izan ere, pertsonaia horiek izan ziren Marvel AEBetako komiki-mundua menderatzera eraman zutenak, konkurrentziako DC argitaldaria gaindituz (badakizue, Superman, Batman, Linterna Berdea eta abarren etxea). Zein izan zen Marveleko superheroien sekretua, DCkoekin konparatuta? Haien pertsonaiak, superbotereez gain, arazoak zituztela; alde horretatik pertsona normalak zirela, gizartean integratzeko problemak zituztela, bizitza pribatuan gaizki pasatzen zutela... gutarrak zirela, nolabait esateko; Superman, ordea, ez zen gure mundukoa ere. 

Nolanahi ere, ez gaitezen engaina komikia oso amerikarra da (Marvel izugarri antikomunista izan zen bere hastapenetan Vietnam-eko interbentzioaren aldeko aldarri argiak egin ziren Spider-manen zenbaki batzuetan, 60ko hamarkadan... nahiz eta 70ekoan, jakina, kritikoxeagoa bihurtu zen gerrarekin, afroamerikarren diskriminazioarekin, etab. Bezeriak beti du arrazoi...), eta, bestalde, oso mutilentzakua, are gehiago, matxista ere bai, batzuetan (90eko hamarkadaren amaieratik saiatu dira nesken publikora hurbiltzen, Spi-der-woman eta Spider-girl bezalako produk-

tu eratorriekin, alabaina ez dut uste arrakasta handirik izan dutenik). Hala eta guztiz ere, berrogei urte hauetan zehar mota guztietako aldaketak izateko denbora izan dute hala Spider-manek nola Peter Parkerrek (eta bere inguruak, noski).

